Author: administrator
Last saved by: viktoria.radvanska
Company: Abyss

Predkladacia správa

Európska hospodárska komisia Organizácie spojených národov (EHK – OSN), Program spojených národov pre životné prostredie (UNEP) a Organizácia Spojených Národov pre výživu a poľnohospodárstvo (FAO), spoluorganizujú mimoriadnu spoločnú konferenciu zmluvných strán Bazilejského (Dohovor o riadení pohybov nebezpečných odpadov cez hranice štátov a ich zneškodňovaní), Štokholmského (Dohovor o perzistentných organických látkach) a Rotterdamského dohovoru (Dohovor o prioritne oznamovanom schvaľovacom postupe pre niektoré nebezpečné chemické výrobky a pesticídy v medzinárodnom obchode), ktorá sa uskutoční v Indonézii, na Bali, v dňoch 22. – 24. februára 2010. 
 
           K účasti na zasadaní boli pozvané národné delegácie členských štátov Organizácie spojených národov (OSN), ktoré musia byť vybavené poverovacími listinami. Slovenskú republiku bude v danej oblasti na konferencii zastupovať delegácia schválená Vládou SR. Mimoriadna spoločná konferencia signatárov zmluvných strán dohovorov má multisektoriálny charakter a prerokováva problematiku, ktorá je v kompetencii dvoch rezortov: Ministerstva životného prostredia SR a Ministerstva hospodárstva SR, a preto je potrebné zabezpečiť účasť na konferencii delegáciou zloženou z expertov zainteresovaných rezortov.
 
            Zámerom pripravovanej konferencie je prispieť k minimalizácii negatívnych vplyvov pôsobenia chemických látok na životné prostredie a zdravie populácie. Pripravovaná mimoriadna spoločná konferencia zmluvných strán má za cieľ skvalitniť procesy riadenia všetkých troch dohôd, zabezpečiť ich užšiu integráciu, ako aj dosiahnuť zvýšenie ekonomickej efektívnosti čerpania finančných prostriedkov zmluvných strán všetkých troch dohovorov a tiež aj prostriedkov ostatných dobrovoľných finančných donorov. Navrhované opatrenia, ktoré budú predmetom schvaľovacieho procesu na konferencii, prispejú k znižovaniu priamych a nepriamych nákladov hradených signatármi zmluvných strán a dobrovoľnými donormi.
 
            Na konferencii budú prerokované a prijaté rozhodnutia o spoločných aktivitách, spoločnom manažmente a o spoločných službách pre všetky tri dohovory. Ďalej budú prijaté rozhodnutia o synchronizácii rozpočtových cyklov, rozhodnutia spoločnom audite účtov sekretariátov a rozhodnutia o hodnotiacich mechanizmoch podporujúcich koordináciu a spoluprácu medzi všetkým tromi dohovormi.
 
            S ohľadom na charakter materiálu možno konštatovať, že predkladaný materiál nebude mať priame a nepriame negatívne finančné, hospodárske a environmentálne vplyvy, ani negatívne vplyvy na zamestnanosť a podnikateľské prostredie. Skôr možno očakávať, že vo väzbe na proces implementácie záverov mimoriadnej spoločnej konferencie sa v strednodobom časovom horizonte prejaví zlepšením stavu životného prostredia.  V sociálnej oblasti v dlhodobom priemete sa prejaví aj zlepšením zdravotného stavu obyvateľstva. Implementácia záverov konferencie prispeje aj k zvýšeniu ekonomickej efektívnosti vynakladaných prostriedkov Slovenskej republiky a povedie aj k zníženiu priamych a nepriamych nákladov hradených z rozpočtu Slovenskej republiky. 
 
Náklady na účasť delegácie Slovenskej republiky budú hradené z rozpočtov jednotlivých vysielajúcich organizácii.